乙亥避地橫槎山中
作者：汪宗臣
朝代：宋

paragraphs: 仙槎移到此，杳杳白雲根。
石乳漏崖響，山腰界雨昏。
徑幽盤過險，橋斷涉驚渾。
百匝回峰曲，數家臨水村。
芋瓜青繞屋，桑柘綠當門。
鶻突兒迎客，龍鍾叟抱孫。
澗舂分注沼，田穫半樊園。
地僻衣巾古，人稀耕鑿溫。
尚懷文杏館，且擬小桃源。
嶺外風波別，摇頭勿復言。